P. Hrušovský, predseda NR SR: ():
Dovoľte mi privítať prezidenta Slovenskej republiky pána Rudolfa Schustera. (Potlesk.) Mám česť privítať aj pána Ivana Gašparoviča, ktorého si občania... (Potlesk.) ... ktorého si občania zvolili za prezidenta Slovenskej republiky a ktorý sa dnešným dňom ujme funkcie. Vítam členov vlády na čele s jej predsedom Mikulášom Dzurindom (potlesk), predsedu Ústavného súdu pána Jána Mazáka (potlesk), predstaviteľov diplomatického zboru, vedúcich najvyšších štátnych orgánov Slovenskej republiky, predstaviteľov cirkví a náboženských spoločností, rektorov vysokých škôl, zástupcov miestnej a regionálnej samosprávy a ostatných hostí. Vážené dámy a páni, som poctený, že môžem v tejto slávnostnej chvíli osloviť dvoch prítomných pánov, Rudolfa Schustera a Ivana Gašparoviča. Prvý menovaný končí svoje funkčné obdobie slovenského prezidenta, druhý do tejto najvyššej ústavnej funkcie nastupuje. Deje sa tak v jeden deň a v histórii moderného Slovenska po prvýkrát. Kontinuita vládnutia na poste hlavy štátu je z formálneho hľadiska naplnená. Napriek tomu formálne hľadisko nie je vždy prvoradé a najdôležitejšie. Dovolím si povedať, že v prípade prezidentskej funkcie je dôležitejšie posolstvo, ktoré nesie a zanechá pre krajinu, jej občanov a všetkých obyvateľov. Dnešný deň je v tomto procese koniec a zároveň začiatok. Je obnovou tradície a zároveň jej zmenou. O pár minút začne plynúť nielen novej hlave štátu, ale celému Slovensku ďalšie prezidentské obdobie. Počas piatich rokov sa dá prežiť veľa dobrého i zlého. Tak ako v každom ľudskom živote, aj v úrade prezidenta sa dajú dni a mesiace premrhať, ale aj naplniť výnimočnými činmi. Hlava štátu môže z titulu svojho postavenia prinášať posolstvá, formulovať odkazy, ovplyvniť tvár krajiny, dokonca môže meniť dejiny. To však neznamená, že je potrebné denne robiť prelomové rozhodnutia. Z vlastnej skúsenosti vieme, že svoj význam majú aj dni, keď je najväčším prínosom pre krajinu pokojný a rozvážny výkon funkcie, ktorý prináša postu hlavy štátu vážnosť a autoritu. Práve túto schopnosť vážiť chvíle, kedy je potrebné slovom alebo činom zasiahnuť do života občanov a celej krajiny a naopak, kedy sa držať v ústraní, považujem za najväčšie umenie štátnikov. Sila ústavných právomocí pritom nie je prvoradá. Existujú krajiny, kde z ústavy slabé postavenie nahrádzajú prezidenti svojou autoritou a silou osobnosti. A naopak, tam, kde ústava ponúka silné právomoci, nie vždy sú naplno využité. Prezident republiky je symbol, ktorý v danej chvíli reprezentuje štát a zároveň nezmazateľne vtláča pečať historickej dobe, s ktorou sa spája. Každý jeden z našich doterajších prezidentov ostane navždy symbolom tejto krajiny a súčasťou našej histórie. V novodobých dejinách symbolizuje Michal Kováč prvého prezidenta samostatnej Slovenskej republiky a muža, ktorému patrí vďaka za jeho životný zápas o demokratický charakter našej krajiny. Rudolf Schuster bude navždy symbolom, ktorý uviedol Slovensko do najvýznamnejších euroatlantických a európskych zoskupení. Dnes si ešte mnohí neuvedomujú, aké silné presvedčenie ho viedlo a aké úsilie vynaložil na tejto ceste. Skôr ako historici túto skutočnosť potvrdia, chcem sa pánovi Schusterovi poďakovať nielen za túto službu, ale za všetko, čo vykonal pre našu krajinu. (Potlesk.) Pán prezident, ďakujeme vám. (Potlesk.) Dnešný deň je oslavou slobody a demokracie. Prichádza nový prezident Slovenskej republiky. Pán Gašparovič, občania Slovenska sa rozhodli, že na ďalších päť rokov sa vy stanete symbolom našej krajiny. O chvíľu sa ujmete funkcie hlavy štátu a začnete písať ďalšiu kapitolu tohto úradu vlastným rukopisom. Všetky vaše kroky budú oddnes vnímané doma aj v zahraničí ako činy najvyššieho predstaviteľa štátu. Chcel by som vám zaželať, aby ste s pokorou, ale zároveň odvahou dokázali robiť rozhodnutia štátnika. Aby to boli dobré rozhodnutia, ktoré budú všetkých občanov napĺňať hrdosťou. Vaše úspechy budú úspechmi celej našej krajiny a všetkých ľudí, ktorí v nej žijú. Nech vám vo vašej službe nášmu drahému Slovensku Pán Boh pomáha. (Potlesk.) Teraz pristúpime k zloženiu sľubu prezidenta Slovenskej republiky . Vážený pán Gašparovič, podľa čl. 104 ods. 1 Ústavy Slovenskej republiky zložením ústavou predpísaného sľubu pred Národnou radou do rúk predsedu Ústavného súdu sa ujmete funkcie prezidenta Slovenskej republiky na obdobie piatich rokov. Prosím, aby ste položili na Ústavu Slovenskej republiky pravú ruku, prečítali text sľubu, jeho zloženie potvrdili podaním ruky predsedovi Ústavného súdu a potom text sľubu podpísali. Prosím prítomných, aby počas skladania sľubu stáli.